SA segir óráðlega að færa styttri vinnuviku í lög Framkvæmdastjóra Samtaka atvinnulífsins líst illa á hugmyndir um að stytta vinnuviku landsmanna úr 40 stundum í 35 . Frumvarp þess efnis var lagt fram á Alþingi í gær . Björn Leví Gunnarsson og Helgi Hrafn Gunnarsson , Píratar ásamt Sigríði Ingibjörgu Ingadóttur , Samfylkingunni eru flutningsmenn frumvarpsins . Þar er lagt til að jafnaði skuli unnar sjö klukkustundir í dagvinnu á dag í stað átta eins og stendur í núgildandi lögum um 40 stunda vinnuviku frá 1971 . Í frumvarpinu er sagt að þó Íslendingar vinni mikið er framleiðnin ekki í samræmi við það . Frakkland , Danmörk , Spánn , Belgía , Holland og Noregur eru á meðal þeirra landa sem hafa styttri vinnuviku en töluvert meiri framleiðni . Margt bendi því til þess að styttri vinnudagur leiði til meiri framleiðni og meiri lífsgæða . „ Hinsvegar með lögboði með að stytta vinnuviku um fimm vinnustundir eins og þarna er lagt til , það mun ekki auka framleiðni eitt og sér . Tækifæri fyrirtækjanna eru afar misjöfn til að bregðast við slíku og það er miklu eðlilegra að við séum að reyna að skapa þeim grundvöll með stöðugu rekstrarumhverfi , lágum vöxtum og svo framvegis til að auka framleiðni , “ segir Þorsteinn Víglundsson , framkvæmdastjóri Samtaka atvinnulífsins . „ Þannig að það er hægt að segja að það breytist ekki mikið í umhverfi fyrirtækjanna , það er að segja , styttri opnunartími eða annað slíkt , heldur myndi bara dagvinnan bara færast yfir í yfirvinnutíma ? “ „ Já , það er í raun það sem gerist . “ Íslendingar hafa löngum talað um það að þeir vinni mikið , Þorsteinn segir hinsvegar að tölurnar bendi til annars . „ Við erum með um 37 stunda vinnuviku þegar horft er til virkra vinnustunda , það er að segja að teknu tilliti til neysluhléa . Ef við tökum síðan samanburðinn lengra og berum saman við þá lögboðna frídaga og svo aftur lengd sumarleyfis , þá sjáum við að við erum einna stystan vinnutíma í evrópskum samanburði og pari við lönd eins og Frakkland og Danmörku til dæmis , “ segir Þorsteinn .